पति से बहस के बाद तकिए से मुंह दबाया; फिर खुद सबको बताया
हरियाणा के जींद जिले में एक कलयुगी मां ने अपनी 9 माह की जुड़वां बेटियों की हत्या कर दी थी। उसने मासूम बच्चियों का मुंह तकिये से दबा दिया। हत्याएं करने के बाद महिला ने पति को अचानक मौत होना कारण बताया, लेकिन 4 दिन बाद उसने खुद ही बता दिया कि उसने तकिये से दोनों का मुंह दबा दिया था। पु
हरियाणा के जींद में पति से बहस के बाद भड़की मां ने अपनी 9 महीने की जुड़वा बच्चियों को मार डाला। उसने तकिए से दोनों का मुंह दबाया। फिर सबको कहा कि बच्चियां खुद ही मर गई। बच्चियों को दफना भी दिया गया था लेकिन बाद में मां ने 4 दिन बाद खुद ही रिश्तेदारों को बता दिया कि मैंने ही दोनों बच्चियों को मारा। जिसके बाद पति ने पुलिस को शिकायत कर दी। दोनों बच्चियों के गले शव श्मशान से निकलवाकर पोस्टमार्टम के लिए भिजवा दिए गए हैं।
सिलसिलेवार ढंग से पढ़िए बच्चियों के कत्ल की पूरी कहानी
मां शीतल ने की थी दूसरी शादी
सोनीपत के गांव जागसी की रहने वाली शीतल ने जींद के गांव दनौंदा खुर्द के जगदीप से दूसरी शादी की थी। 15 नवंबर को शीतल ने जुड़वा बच्चियों को जन्म दिया। दोनों बच्चियां सर्जरी से पैदा हुई। जिसके बाद शीतल 6 महीने बैड रेस्ट पर रहीं। 2 महीने ससुराल और 4 महीने मायके रहने के बाद वह 5 जुलाई को ही ससुराल लौटी थी।
बहस के बाद गुस्से में थी, बच्चियां रोने लगी तो बेकाबू हो गई
पुलिस की शुरूआती जांच में पता चला कि 11 जुलाई की शाम और 12 जुलाई की सुबह शीतल और पति जगदीप की आपस में तकरार हुई। इसके बाद जगदीप काम पर चला गया। तकरार से शीतल काफी गुस्से में थी। इसी दौरान दोनों बच्चियां जोर-जोर से रोने लगी। यह शीतल ने उन्हें चुप कराने की कोशिश की। बच्चियां चुप न हुई तो उसने तकिए से दोनों का मुंह दबा दिया। जिससे दोनों की मौत हो गई।
पति को कहा- पता नहीं कैसे मरे
पति जब काम से घर लौटा तो दोनों बच्चियां मरी पड़ी थी। यह देख आसपास में परिवार के दूसरे लोग भी आ गए। शीतल ने कहा कि उसे नहीं पता कि बच्चियों की मौत कैसे हो गई। किसी को भी इस बात का शक नहीं था कि मां ने ऐसा काम किया होगा। परिवार ने दोनों बच्चियों के शव को श्मशान में जाकर दफना दिया।
4 दिन बाद बोली- मैंने मारा, सबने सदमा समझा
12 जुलाई को कत्ल के बाद 14 जुलाई को शीतल ने जेठानी भतेरी को कहा कि मैंने ही दोनों बच्चियों को मारा है। मैंने उनका तकिए से मुंह दबाया था। सबको लगा कि शायद इसे जुड़वा बच्चियों के अचानक मौत से सदमा लगा है। इसलिए ऐसा कह रही है। उन्होंने शीतल को दिलासा देना शुरू कर दिया। इस दौरान शोक जताने वाले आते-जाते रहे तो शीतल सबको कहती रही कि बच्चियों को मैंने ही मारा है।
जिद पर अड़ी रही तो मां-बाप बुलाए गए
शीतल जिद पर अड़ी रही कि मैंने ही बच्चियों को मारा तो सोनीपत से उसके मां-बाप को बुलाया गया। उन्होंने अकेले में शीतल से पूरी बात पूछी। जिसमें शीतल ने हत्या की पूरी बात बता दी। उसने कहा कि बच्चियों के रोने की आवाज बंद होने तक उसने तकिए से उनका मुंह दबाए रखा। इसके बाद पति जगदीप को भी यकीन हो गया कि इसी ने हत्या की है। इसके बाद 24 जुलाई की शाम उन्होंने पुलिस को इसकी शिकायत कर दी। जिसके बाद इस पूरे हत्याकांड का खुलासा हुआ।
सास को जहर दिया, इसलिए पहला तलाक हुआ
पुलिस की जांच में ये भी सामने आया कि शीतल की पहली शादी जिस घर में हुई, वहां उसने सास को जहर दे दिया। हालांकि उनको इसके बारे में पता चल गया तो सास ने खाना नहीं खाया लेकिन उसके पहले पति ने इस हरकत की वजह से उसे तलाक दे दिया।
ड्यूटी मजिस्ट्रेट की मौजूदगी में निकाले शव
कत्ल की शिकायत के बाद पुलिस ने मंगलवार को ड्यूटी मजिस्ट्रेट और डॉक्टरों की टीम के साथ श्मशान पहुंची। वहां 4 फुट गहरा गड्‌ढा खोदकर दोनों बच्चों के शव निकलवाए गए। शव काफी हद तक गल चुके थे। उन्हें पोस्टमार्टम के लिए अस्पताल भेजा गया। ये शव 12 जुलाई को दफनाए गए थे।
DSP बोले- हत्या के बारे में पूछताछ की जा रही
इस मामले में नरवाना पुलिस के DSP अमित भाटिया ने कहा कि शीतल पर हत्या का केस दर्ज कर उसे गिरफ्तार कर लिया गया है। शीतल ने बच्चों की अचानक ऐसे कैसे हत्या कर दी, इसके बारे में उससे और पूछताछ की जा रही है।